Document ID: 32014R0620

KOMISSION TÄYTÄNTÖÖNPANOASETUS (EU) N:o 620/2014,
annettu 4 päivänä kesäkuuta 2014,
Euroopan parlamentin ja neuvoston direktiivin 2013/36/EU mukaisista kotijäsenvaltioiden ja vastaanottavien jäsenvaltioiden toimivaltaisten viranomaisten väliseen tietojenvaihtoon sovellettavista teknisistä täytäntöönpanostandardeista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta 26 päivänä kesäkuuta 2013 annetun Euroopan parlamentin ja neuvoston direktiivin 2013/36/EU (1) ja erityisesti sen 50 artiklan 7 kohdan,
sekä katsoo seuraavaa:
(1)
Kotijäsenvaltioiden ja vastaanottavien jäsenvaltioiden toimivaltaisten viranomaisten tehokkaan ja oikea-aikaisen yhteistyön varmistamiseksi tietojenvaihdon olisi oltava kaksisuuntaista näiden viranomaisten valvontavaltuuksien puitteissa. Sen vuoksi olisi vahvistettava vakioidut muodot, lomakkeet ja toimintamenettelyt, määräajat mukaan luettuina, tietojenvaihtoa varten tilanteisiin, joissa toiminnan oletetaan jatkuvan, sekä maksuvalmiuskriisitilanteisiin. Säännöllisin väliajoin vaihdettavia tietoja varten olisi lisäksi vahvistettava yhdenmukaistetut toimitusvälit ja viimeiset ilmoituspäivämäärät siten, että tietojenvaihto tapahtuu puolivuosittain tai vuosittain. Jotta vaihdettavat tiedot olisivat mahdollisimman tuoreita, toimivaltaisten viranomaisten olisi kuitenkin vaihdettava tietoja niin varhain kuin käytännössä on mahdollista, jo ennen viimeisten ilmoituspäivämäärien umpeutumista.
(2)
Kotijäsenvaltioiden ja vastaanottavien jäsenvaltioiden toimivaltaisten viranomaisten olisi ilman aiheetonta viivytystä ilmoitettava toisilleen kaikista sellaisista mahdollisista tilanteista, jotka vaikuttavat jonkin sivuliikkeen rahoitusvakauteen tai toimintaan, ja toimitettava kaikki olennaiset ja merkitykselliset tiedot asianomaisesta tilanteesta, sanotun kuitenkaan rajoittamatta tässä asetuksessa vahvistettujen vakiomuotoista tietojenvaihtoa koskevien menettelyjen soveltamista.
(3)
Koska vastaanottavissa jäsenvaltioissa toimivat sivuliikkeet eroavat toisistaan kooltaan, monitahoisuudeltaan ja merkitykseltään, on tärkeää, että tietojenvaihtoon sovelletaan suhteellisuusperiaatetta. Niillä vastaanottavien jäsenvaltioiden toimivaltaisilla viranomaisilla, jotka vastaavat sellaisista sivuliikkeistä, joita pidetään direktiivin 2013/36/EU 51 artiklan mukaisesti merkittävinä, on laajemmat tietotarpeet, ja tämä olisi otettava huomioon tietojenvaihtoon käytettävissä muodoissa ja lomakkeissa sekä tietojenvaihdon tiheydessä.
(4)
Jotta tiedot toimitettaisiin asianomaisille henkilöille tehokkaasti ja varmistettaisiin tietojen pysyminen luottamuksellisina, toimivaltaisten viranomaisten olisi laadittava yhteyshenkilöluetteloita, asetettava ne saataville ja päivitettävä niitä säännöllisesti.
(5)
Kotijäsenvaltioiden ja vastaanottavien jäsenvaltioiden toimivaltaisten viranomaisten välinen tietojenvaihto ei rajoitu vain sentyyppisiin tietoihin, jotka mainitaan direktiivin 2013/36/EU 50 artiklassa, eikä näin ollen tässä asetuksessa mainitun tyyppisiin tietoihin. Erityisesti direktiivissä 2013/36/EU säädetään tietojenvaihdosta, joka koskee paikalla tehtäviä sivuliikkeiden tarkastuksia, sijoittautumisoikeuden ja palvelujen tarjoamisen vapauden käyttöön liittyviä ilmoituksia sekä toimenpiteitä, varotoimenpiteet mukaan luettuina, joita toimivaltaiset viranomaiset toteuttavat sivuliikkeiden ja niiden emoyritysten osalta. Sen vuoksi tässä asetuksessa ei pitäisi säätää näitä osa-alueita koskevista tietojenvaihtovaatimuksista.
(6)
Vakioiduissa muodoissa, lomakkeissa ja menettelyissä olisi käsiteltävä myös sellaista tietojenvaihtoa, joka koskee rajat ylittävien palvelujen tarjonnan muodossa vastaanottavassa jäsenvaltiossa harjoitettua toimintaa.
(7)
Rajat ylittävien palvelujen luonteen vuoksi vastaanottavien jäsenvaltioiden toimivaltaisilla viranomaisilla ei ole tietoja niiden lainkäyttöalueella harjoitettavasta toiminnasta, ja on olennaisen tärkeää määrittää tietojenvaihdossa noudatettavat menettelyt, jotta voidaan turvata rahoitusvakaus ja valvoa toimilupaehtojen noudattamista sekä erityisesti sitä, tarjoaako laitos palveluja annettujen ilmoitusten mukaisesti. Tällaiset tiedot ovat tärkeitä, mutta niiden keräämisestä ja vastaanottavien jäsenvaltioiden kaikille toimivaltaisille viranomaisille levittämisestä mahdollisesti aiheutuvan rasituksen välttämiseksi tiedot olisi pikemminkin toimitettava vastaanottavien jäsenvaltioiden toimivaltaisten viranomaisten pyynnöstä kuin säännöllisin määräajoin.
(8)
Komission delegoidussa asetuksessa (EU) N:o 524/2014 (2) täsmennetään, minkä tyyppisiä tietoja toimivaltaisten viranomaisten on vaihdettava keskenään, joten nyt annettavaa täytäntöönpanoasetusta olisi pidettävä delegoidun asetuksen (EU) N:o 524/2014 tarpeellisena seurauksena.
(9)
Tämä asetus perustuu teknisten sääntelystandardien luonnoksiin, jotka Euroopan valvontaviranomainen (Euroopan pankkiviranomainen, jäljempänä ’EPV’) on toimittanut komissiolle.
(10)
EPV on järjestänyt avoimia julkisia kuulemisia niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (3) 37 artiklan mukaisesti perustetulta pankkialan osallisryhmältä,
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa vahvistetaan tiedonantovelvollisuuksia varten vakioidut muodot, lomakkeet ja menettelyt, jotka ovat omiaan helpottamaan sellaisten laitosten valvontaa, jotka toimivat sivuliikkeen kautta tai palvelujen tarjoamisen vapauden nojalla yhdessä tai useammassa muussa jäsenvaltiossa kuin siinä, jossa niiden pääkonttori sijaitsee.
Tätä asetusta sovelletaan delegoidussa asetuksessa (EU) N:o 524/2014 säädettyihin tietoihin.
2 artikla
Ilmoituspäivämäärä ja tietojenvaihdon tiheys sivuliikkeen kautta toimivien laitosten tapauksessa
1. Tiedot kaikista sellaisista tilanteista, jotka koskevat lakisääteisten tai sääntelyvaatimusten noudattamatta jättämistä, valvontatoimenpiteiden tai muiden hallinnollisten toimenpiteiden soveltamista tai hallinnollisten tai rikosoikeudellisten seuraamusten määräämistä, on toimitettava ilman aiheetonta viivytystä ja viimeistään 14 kalenteripäivän kuluttua siitä, kun toimivaltaiset viranomaiset ovat todenneet noudattamatta jättämisen, kun on sovellettu valvontatoimenpiteitä tai muita hallinnollisia toimenpiteitä tai kun on määrätty hallinnollisia tai rikosoikeudellisia seuraamuksia.
2. Kun kyseessä on direktiivin 2013/36/EU 51 artiklan mukaisesti merkittävänä pidetty sivuliike, kotijäsenvaltion toimivaltaisten viranomaisten on toimitettava maksuvalmiutta ja maksuvalmiuden valvonnassa tehtyjä havaintoja koskevat määrälliset tiedot kyseistä merkittävää sivuliikettä valvoville vastaanottavan jäsenvaltion toimivaltaisille viranomaisille kaksi kertaa vuodessa ja viimeistään seuraavina ilmoituspäivämäärinä:
a)
vuosittain 28 päivänä helmikuuta käyttäen tilannepäivänä edeltävän vuoden joulukuun 31 päivää;
b)
vuosittain 31 päivänä elokuuta käyttäen tilannepäivänä edeltävää kesäkuun 30 päivää.
3. Muut kuin 1 ja 2 kohdassa tarkoitetut tiedot on toimitettava vuosittain ja viimeistään kunkin vuoden 30 päivänä huhtikuuta käyttäen tilannepäivänä edeltävää joulukuun 31 päivää lukuun ottamatta laitosten liikkeenjohtoa ja omistusta koskevia tietoja, jotka on toimitettava tuoreimpien saatavissa olevien tietojen pohjalta.
3 artikla
Toimivaltaisten viranomaisten välisissä tietotoimituksissa noudatettavat toimintamenettelyt
1. Kotijäsenvaltioiden toimivaltaisten viranomaisten on pidettävä kustakin laitoksesta yllä luetteloa, joka sisältää asianomaiset yhteystiedot kotijäsenvaltion ja vastanottavien jäsenvaltioiden toimivaltaisten viranomaisten välistä tietojenvaihtoa varten, myös yhteystiedot kriisitilanteita varten, ja annettava luettelo vastaanottavien jäsenvaltioiden toimivaltaisten viranomaisten käyttöön.
Vastaanottavien jäsenvaltioiden toimivaltaisten viranomaisten on ilmoitettava kotijäsenvaltion toimivaltaisille viranomaisille yhteystietonsa ja kyseisiin yhteystietoihin tehdyt mahdolliset muutokset ilman aiheetonta viivytystä. Kotijäsenvaltion ja vastaanottavien jäsenvaltioiden toimivaltaisten viranomaisten on tarkistettava yhteystietoluettelo joka vuosi.
2. Tiedot on vaihdettava kirjallisessa tai sähköisessä muodossa, ja ne on osoitettava 1 kohdassa tarkoitetussa yhteystietoluettelossa yksilöidyille asianomaisille yhteyshenkilöille, jollei tietoja pyytävä toimivaltainen viranomainen toisin määritä.
3. Kun tietoja vaihdetaan sähköisessä muodossa, on käytettävä suojattuja viestintäkanavia, jolleivät toimivaltaiset viranomaiset katso aiheelliseksi käyttää suojaamattomia viestintäkanavia.
4. Seuraavat tiedot voidaan toimittaa suullisesti, ennen kuin ne vahvistetaan kirjallisessa tai sähköisessä muodossa:
a)
tiedot lakisääteisten tai sääntelyvaatimusten noudattamatta jättämisestä;
b)
tiedot valvontatoimenpiteiden tai muiden hallinnollisten toimenpiteiden soveltamisesta;
c)
tiedot hallinnollisten tai rikosoikeudellisten seuraamusten määräämisestä;
d)
tiedot maksuvalmiuskriisitilanteista.
5. Toimivaltaisten viranomaisten on vahvistettava tietojen vastaanottaminen. Kun tiedot on toimitettu sähköisessä muodossa käyttämällä suojattua viestintäkanavaa, vahvistus on toimitettava samaa kanavaa käyttämällä. Vahvistus ei ole tarpeen, jos tiedot on toimitettu suullisesti tai käyttämällä sellaista suojattua viestintäkanavaa, jonka avulla lähettäjä pystyy saamaan vahvistuksen siitä, että vastaanottaja on saanut kyseiset tiedot.
6. Jos on perustettu valvontakollegio direktiivin 2013/36/EU 51 artiklan 3 kohdan mukaisesti ja jos kaikkia laitoksen sivuliikkeitä pidetään merkittävinä, tämän artiklan 1-5 kohtaa ei sovelleta. Sellaisissa tapauksissa tiedot on vaihdettava käyttämällä direktiivin 2013/36/EU 51 artiklan 3 kohdassa tarkoitetuissa kirjallisissa järjestelyissä vahvistettua menettelyä.
4 artikla
Sivuliikkeen kautta toimivia laitoksia koskevassa tietojenvaihdossa käytettävät muodot ja lomakkeet
1. Edellä 2 artiklan 2 kohdassa tarkoitetut määrälliset tiedot on vaihdettava käyttämällä liitteessä I olevassa 1 osassa määritettyä lomaketta, ja ne on toimitettava kyseisessä lomakkeessa määritetyssä muodossa.
2. Muut kuin 1 kohdassa tarkoitetut laitoksen maksuvalmiutta ja vakavaraisuutta koskevat määrälliset tiedot on vaihdettava käyttämällä liitteessä I olevassa 2 osassa määritettyä lomaketta, ja ne on toimitettava kyseisessä lomakkeessa määritetyssä muodossa.
3. Palvelujen tarjoamisen vapauden nojalla tarjottujen palvelujen volyymiä koskevat määrälliset tiedot on vaihdettava käyttämällä liitteessä I olevassa 3 osassa määritettyä lomaketta, ja ne on toimitettava tiedot toimittavan toimivaltaisen viranomaisen asianmukaiseksi katsomassa muodossa.
4. Vastaanottavaan jäsenvaltioon perustetun sivuliikkeen markkinaosuuksia koskevat määrälliset tiedot on vaihdettava käyttämällä liitteessä I olevassa 4 osassa määritettyä lomaketta, ja ne on toimitettava tiedot toimittavan toimivaltaisen viranomaisen asianmukaiseksi katsomassa muodossa.
5. Muut kuin määrälliset tiedot, jotka eivät ole 6, 7 ja 8 kohdassa tarkoitettuja tietoja, on vaihdettava käyttämällä asianomaisia lomakkeita ja toimitettava tiedot toimittavan toimivaltaisen viranomaisen asianmukaiseksi katsomassa muodossa seuraavasti:
a)
liitteessä I olevassa 2 osassa määritettyä lomaketta on käytettävä tietoihin, jotka koskevat laitoksen maksuvalmiutta ja vakavaraisuutta;
b)
liitteessä I olevassa 3 osassa määritettyä lomaketta on käytettävä tietoihin, jotka koskevat palvelujen tarjoamista yli rajojen;
c)
liitteessä I olevassa 4 osassa määritettyä lomaketta on käytettävä tietoihin, jotka koskevat vastaanottavaan jäsenvaltioon perustettua sivuliikettä;
d)
liitteessä I olevassa 5 osassa määritettyä lomaketta on käytettävä tietoihin, jotka koskevat talletussuojajärjestelmiä.
6. Liitteessä I olevassa 6 osassa määritetyt muut kuin määrälliset tiedot, jotka koskevat laitoksen liikkeenjohtoa ja omistusta, sen maksuvalmius- ja rahoituspolitiikkaa ja maksuvalmiutta ja rahoitusta koskevia varautumissuunnitelmia sekä kriisitilanteisiin varautumista, on toimitettava tiedot toimittavan toimivaltaisen viranomaisen asianmukaiseksi katsomassa muodossa. Tiedot on toimitettava lisäyksenä muihin tietoihin, jotka vaihdetaan liitteessä I olevissa 1-5 osassa määritettyä lomaketta käyttämällä.
7. Edellä 2 artiklan 1 kohdassa tarkoitetut tiedot kaikista sellaisista tilanteista, jotka koskevat lakisääteisten tai sääntelyvaatimusten noudattamatta jättämistä, valvontatoimenpiteiden tai muiden hallinnollisten toimenpiteiden soveltamista tai hallinnollisten tai rikosoikeudellisten seuraamusten määräämistä, on toimitettava tiedot toimittavan toimivaltaisen viranomaisen asianmukaiseksi katsomassa muodossa.
8. Tiedot, jotka koskevat laitoksen määrittämistä maailmanlaajuiseksi järjestelmän kannalta merkittäväksi laitokseksi tai muuksi järjestelmän kannalta merkittäväksi laitokseksi direktiivin 2013/36/EU 131 artiklan 1 kohdan mukaisesti, on toimitettava tiedot toimittavan toimivaltaisen viranomaisen asianmukaiseksi katsomassa muodossa.
5 artikla
Toimivaltaisten viranomaisten satunnaiset tiedonsaantipyynnöt
1. Pyynnöt sellaisten tietojen saamiseksi, joiden vaihtamista ei edellytetä delegoidun asetuksen (EU) N:o 524/2014 nojalla, on toimitettava kirjallisessa tai sähköisessä muodossa tämän asetuksen 3 artiklan 1 kohdassa tarkoitetussa yhteystietoluettelossa yksilöidyille asianomaisille yhteyshenkilöille.
2. Edellä 1 kohdassa tarkoitetun pyynnön esittävän toimivaltaisen viranomaisen on selvitettävä, millä tavoin tiedot ovat omiaan helpottamaan laitoksen valvontaa tai seurantaa tai laitoksen toimiluvan myöntämistä koskevien edellytysten tutkimista tai edistämään rahoitusjärjestelmän vakauden turvaamista. Kyseisen toimivaltaisen viranomaisen on määritettävä kohtuullinen määräaika, johon mennessä vastaus on toimitettava ottaen huomioon pyynnön ja pyydettyjen tietojen luonne ja kiireellisyys.
3. Edellä 1 kohdassa tarkoitetun pyynnön vastaanottavan toimivaltaisen viranomaisen on toimitettava tiedot ilman aiheetonta viivytystä ja pyrittävä kaikin tavoin vastaamaan pyynnössä mainittuun määräaikaan mennessä. Jos kyseinen toimivaltainen viranomainen ei pysty vastaamaan pyynnössä mainittuun määräaikaan mennessä, sen on ilman aiheetonta viivytystä ilmoitettava pyynnön esittäneelle toimivaltaiselle viranomaiselle, mihin määräaikaan mennessä se toimittaa tiedot.
Jos pyydetyt tiedot eivät ole saatavissa, 1 kohdassa tarkoitetun pyynnön vastaanottavan toimivaltaisen viranomaisen on ilmoitettava asiasta pyynnön esittäneelle toimivaltaiselle viranomaiselle.
6 artikla
Rajojen yli toimivia palveluntarjoajia koskevien tietojen vaihto
Kun sen vastaanottavan jäsenvaltion toimivaltaiset viranomaiset, jossa laitos harjoittaa toimintaansa palvelujen tarjoamisen vapauden nojalla, pyytävät kotijäsenvaltion toimivaltaisia viranomaisia toimittamaan kyseisistä palveluista delegoidussa asetuksessa (EU) N:o 524/2014 määritettyjä tietoja, niiden on toimitettava pyyntö kirjallisessa tai sähköisessä muodossa 3 artiklan 1 kohdassa tarkoitetussa yhteystietoluettelossa yksilöidylle asianomaiselle yhteyshenkilölle. Kotijäsenvaltion toimivaltaisten viranomaisten on toimitettava tiedot kolmen kuukauden kuluessa pyynnön vastaanottamisesta.
7 artikla
Sivuliikkeen kautta toimivia laitoksia koskevien tietojen vaihto maksuvalmiuskriisissä, joka vaikuttaa laitokseen tai itse sivuliikkeeseen
Maksuvalmiuskriisitilanteessa toimivaltaisten viranomaisten on käytettävä tämän asetuksen liitteessä II määritettyä lomaketta ja noudatettava tämän asetuksen 3 artiklassa säädettyjä menettelyjä vaihtaakseen delegoidussa asetuksessa (EU) N:o 524/2014 määritettyjä tietoja.
8 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä kesäkuuta 2014.

Labels: 2
4
7
9
12